Virallinen lehti nro C 362 , 02/12/1996 s. 0262



B4-1258, 1268, 1301, 1311, 1321 ja 1326/96 Päätöslauselma Wang Danin pidättämisestä ja ihmisoikeustilanteesta Kiinan kansantasavallassa Euroopan parlamentti, joka - ottaa huomioon aiemmat päätöslauselmansa ihmisoikeuksien kunnioittamisesta Kiinassa, - ottaa huomioon joulukuussa 1995 kokoontuneen neuvoston julkilausuman, jonka mukaan EU:n ja Kiinan välisten suhteiden perustavoitteisiin kuuluu muun muassa oikeusvaltion periaatteisiin ja ihmisoikeuksien kunnioittamiseen perustuvien kansanvaltaisten rakenteiden edistäminen, - ottaa huomioon EU:n puheenjohtajiston 5. marraskuuta antaman julkilausuman Wang Danin tuomitsemisesta Kiinassa, A. ottaa huomioon äskettäisen oikeudenkäynnin, jossa 27-vuotias kiinalainen toisinajattelija ja demokratian puolustaja Wang Dan, joka oli ollut pidättämisensä jälkeen 3,5 vuotta vangittuna ilman oikeudenkäyntiä, tuomittiin yhdentoista vuoden vankilarangaistukseen, B. ottaa huomioon, että Wang Dania syytettiin «hallituksen kaatamisyrityksestä» kansainvälisessä lehdistössä julkaistujen artikkeleidensa perusteella, jotka käsittelivät ihmisoikeustilannetta ja poliittista elämää sekä talouselämää Kiinassa ja yhteyksiä tiettyihin ulkomaisiin yliopistoihin, C. ottaa huomioon, että Wang Danin oikeudenkäynnissä ei noudatettu mitään kansainvälisesti tunnustettuja vähimmäisedellytyksiä, jotka takaavat oikeudenmukaisen oikeudenkäynnin, ja että Pekingiin oikeudenkäyntiä varten kokoontuneet kansainväliset tarkkailijat eivät saaneet osallistua siihen, D. ottaa huomioon, että neuvoston julkilausuman mukaisesti Wang Dan tuomittiin toiminnasta, jota kansanvaltaisessa yhteiskunnassa pidettäisiin jokaisen kiistattomiin oikeuksiin kuuluvan sananvapauden käyttämisenä, E. on erittäin huolestunut muiden poliittisten vankien tilanteesta ja terveydestä; heitä ovat muun muassa kirjallisuuskriitikko Liu Xiaobo, jota syytetään Kiinan viranomaisten arvostelusta, ja Wei Jingsheng, jolle juuri lokakuussa 1996 myönnettiin Euroopan parlamentin Saharov-palkinto, F. ottaa huomioon, että Kiinan kansantasavallan viranomaisten jo useaan otteeseen ilmoittamasta tuomio- ja oikeusjärjestelmän uudistuksesta ei ole vieläkään tullut totta, G. ottaa huomioon, että talousuudistusten lujittamisen on kuljettava käsi kädessä kansanvallan kehittämisen kanssa; 1. On pahoillaan Wang Danin tuomitsemisesta ja pyytää hänen välitöntä vapauttamistaan sekä kaiken häneen kohdistuvan poliittisen ja oikeudellisen vainon lopettamista; 2. Pyytää, että muutoksenhakuoikeudenkäynnin aikana annetaan kaikki oikeudelliset ja menettelyjä koskevat takeet; 3. Pyytää Euroopan unionia ja jäsenvaltioita lähettämään edustajansa paikan päälle seuraamaan läheltä muutoksenhakuoikeudenkäynnin kulkua; 4. Vastustaa Kiinan viranomaisten asennetta niiden rajoittaessa vakavasti perusoikeuksia ja erityisesti sanan- ja yhdistymisvapautta ja ilmoittaa olevansa vakuuttunut, että todellista kansanvaltaa pitää yllä muun muassa mielipiteiden vapaa ilmaiseminen ja vapaa keskustelu; korostaa tässä yhteydessä vapaan lehdistön tärkeyttä; 5. Pyytää Kiinan kansantasavallan hallitusta sallimaan terveydenhuoltoryhmille ja kansainvälisille humanitaarisille järjestöille pääsyn tapaamaan säännöllisesti ja luottamuksellisesti Kiinan vankiloissa ja vankileireillä pidettäviä poliittisia vankeja; 6. Korostaa halukkuuttaan jatkaa Kiinan kansantasavallan viranomaisten kanssa avointa ja suoraa vuoropuhelua, jonka päämääränä on ihmisoikeustilanteen todellinen paraneminen; 7. Pyytää, ettei komission jäsen Brittan tekee Kiinan vierailunsa aikana kaiken voitavansa, jotta parlamentin suosituksia noudatettaisiin käytännössä; 8. Pyytää neuvostoa ja komissiota vahvistamaan EU:n strategian Kiinan kansantasavaltaa kohtaan varmistaen samalla, että taloudelliset suhteet ja ihmisoikeuksien kunnioittaminen tässä maassa ovat keskenään sopusoinnussa, muun muassa sisällyttämällä EU:n ja Kiinan kansantasavallan välisiin kauppasopimuksiin ihmisoikeuslauseke; 9. Kehottaa puhemiestään välittämään tämän päätöslauselman komissiolle, neuvostolle ja Kiinan kansantasavallan hallitukselle.